अमर सिंह से पुलिस ने की तीन घंटे तक पूछताछ  
क्राइम ब्रांच के दफ्तर में अमर से नोट के बदले वोट मामले में पूछताछ की गई। सवाल है उसी एक करोड़ का कि आखिर नोटों भरा सूटकेस कहां से आया।
दिल्ली पुलिस के क्राइम ब्रांच के दफ्तर में अमर सिंह से नोट के बदले वोट मामले में पूछताछ की गई। सवाल है उसी एक करोड़ का कि आखिर नोटों भरा सूटकेस कहां से आया।  पुलिस ने करीब एक दर्जन ऐसे खातों की पहचान कर ली है, जिनसे पैसे निकाले गए। इनमें से कई खाताधारियों की भी पहचान की जा चुकी है और आने वाले दिनों में उन लोगों से पूछताछ भी की जाएगी। कैश फॉर वोट मामले में अमर सिंह से ये पहली पूछताछ है।  राज्यसभा सांसद होने के नाते संसदीय समिति ने उनसे सवाल नहीं पूछे थे, लेकिन पुलिस का मानना है कि अमर सिंह का बयान इसलिए अहम हो जाता है, क्योंकि इस मामले में उन्होंने बिचौलिए का काम किया था। इससे पहले संजीव सक्सेना और सुहैल हिन्दु्स्तानी भी पुलिस में अमर सिंह के खिलाफ बयान दे चुके हैं। करीब साढ़े तीन घंटे की पूछताछ के बाद अमर सिंह वापस लौट गए।  हालांकि पुलिस उनसे आगे भी पूछताछ करेगी, लेकिन इस बीच वह दूसरे लोगों के बयानों पर गौर करेगी, ताकि आगे के सवाल तय किए जा सकें। फिलहाल पुलिस को अमर सिंह को गिरफ्तार करने की कोई जल्दबाजी नहीं है।  इससे पहले, अमर सिंह की गाड़ी घर से निकली और क्राइम ब्रांच के दफ्तर की तरफ दौड़ पड़ी। जल्दी इतनी थी को एस्कोर्ट की गाड़ी भी पीछे छूट गई। एक खास गाड़ी अमर सिंह को मीडिया से बचाने की कोशिश में लगी रही। भीड़भाड़ से गुजरते वह पहुंचे क्राइम ब्रांच के दफ्तर। सफेद−कुर्ता पायजमा और काली जैकेट पहने अमर सिंह फोक्सवेगन कार से जब उतरे, तो उनकी चिर-परिचित हंसी गायब थी।  मीडिया का बाहर जमघट लगा रहा। अमर सिंह से करीब सवा 3 घंटे पूछताछ हुई। आमतौर पर मीडिया के सामने काफी बोलने वाले अमर सिंह पूछताछ के बाद चुपचाप बिना किसी से बात किए अपनी गाड़ी में बैठकर निकल गए।  उधर, पुलिस ने तीस हजारी कोर्ट में कहा कि सुहैल हिन्दुस्तानी और संजीव सक्सेना से पूछताछ फिलहाल पूरी हो गई है। इन दोनों को अमर सिंह के सामने बिठाकर पूछताछ कराई गई है। पुलिस ने कहा है कि अगर जरूरत पड़ी, तो वो फिर से दोनों से पूछताछ करेगी। इसके बाद अदालत ने सुहैल हिन्दुस्तानी और संजीव सक्सेना को 5 अगस्त तक न्यायिक हिरासत में भेज दिया।